ປະທານາທິບໍດີ ໂອບາມາ ສະດຸດີ ພວກຄົນງານ ອາເມຣິກັນ ໃນວັນແຮງງານ (ວີດິໂອ)
ທ່ານໂອບາມາສະດຸດີ ການປະກອບສ່ວນ ຂອງພວກຄົນງານອາເມຣິກັນ ໃນ​ຄໍາ​ຖະ​ແຫຼງ​ປະ​ຈໍາ​ອາທິດ​ຂອງ​ທ່ານ ​ເມື່ອວັນ​ເສົາ​ວານ​ນີ້.
ປະທານາທິບໍດີໂອບາມາ ໄດ້ເວົ້າເຖິງວັນແຮງງານ ອັນເປັນ ວັນພັກລັດຖະບານກາງ ກໍຄືທົ່ວປະເທດ ແລະການປະກອບ ສ່ວນຂອງຜູ້ເຮັດວຽກອອກ ແຮງງານຊາຍແລະຍິງທັງຫຼາຍ ຕໍ່ປະເທດຊາດ ໃນຄໍາຖະແຫຼງປະຈໍາອາທິດຂອງທ່ານ ເມື່ອ ວັນເສົາວານນີ້ ທ່ານໂອບາມາ ເວົ້າວ່າ ໃນວັນແຮງງານ ຫຼື Labor Day ທີ່ ສະເຫຼີມສະຫຼອງໃນວັນຈັນ ອາທິດທໍາອິດຂອງເດືອນກັນຍານັ້ນ ຊາວອາເມຣິກັນຈະພາກັນສະດຸດີຄ່ານິຍົມຕ່າງໆ ທີ່ຊາວອາເມ ຣິກັນຜູ້ເຮັດວຽກທັງຫຼາຍຍຶດຖື ນັ້ນກໍຄື ການທໍາງານໜັກ ມີ ຄວາມຮັບຜິດຊອບ ເສຍສະຫຼະ ແລະເບິ່ງແຍງຊຶ່ງກັນແລະກັນ ແຕ່ແນວໃດກໍດີ ທ່ານໂອບາມາ ເວົ້າວ່າ ການເດີນທາງຟັນຝ່າເພື່ອຍົກຖານະຂອງຕົນໃຫ້ສູງຂຶ້ນ ແມ່ນລໍາບາກຫຼາຍຂຶ້ນ ສໍາລັບພວກຄົນງານ ຫຼາຍໆຄົນ ແລະເງົາຂອງຄວາມທຸກຈົນຍັງສືບຕໍ່ປົກຄຸມຄົນງານຫຼາຍຄົນ ປະທານາທິບໍດີໂອບາມາ ເວົ້າວ່າ ການຕ່າວປິ້ນ ທ່າອຽງອັນນັ້ນແມ່ນເປັນບຸລິມະສິດສູງສຸດຂອງທ່ານໃນຂະນະນີ້ ແລະຕ້ອງເປັນບຸລິມະສິດສູງສຸດ ຂອງວໍຊິງຕັນນໍາ ເຊັ່ນກັນ ທ່ານ Mike Fitzpatrick ສະມາຊິກສະພາຕໍ່າຈາກລັດ Pennsylvania ເປັນຜູ້ຖະແຫຼງ ຕອບຂອງພັກຣີພັບບລິກັນ ຊຶ່ງທ່ານເວົ້າວ່າ ພວກຄົນງານບໍ່ເຫັນຫຍັງ “ເຫັນແຕ່ການສະກັດກັ້ນຈາກວໍຊິງຕັນ ” ທ່ານກ່າວຕໍ່ໄປວ່າ ພັກຂອງທ່ານຢາກປົກປ້ອງທຸກໆຄົນ ຈາກການຈັດຕັ້ງປະຕິບັດກົດໝາຍ ຮັກສາສຸຂະພາບທີ່ຖືກ ຂອງທ່ານໂອບາມາ ຫຼືທີ່ຮູ້ກັນດີໃນຊື່ນຶ່ງວ່າ Obamacare ທີ່ແນເປົ້າໝາຍໃສການສະໜອງການປະກັນໄພສຸຂະພາບໃນລາຄາຕໍ່າ ໃຫ້ແກ່ຊາວອາເມຣິກັນ ຫຼາຍລ້ານຄົນນັ້ນ